Marlene Harpsøe (DD), 2023-04-25:
Danmarksdemokraternes børne- og undervisningsordfører, fru Karina Adsbøl, har ikke haft mulighed for at være til stede i Folketingssalen i dag, og derfor skal jeg på bedst mulige vis repræsentere Danmarksdemokraterne her i Folketingssalen i dag.
Med forslaget, som vi behandler her, får skolerne større frihed og fleksibilitet til at prioritere forskellige pædagogiske hensyn og finde lokale løsninger på lokale udfordringer i skoledagen.
Det er frihedsgrader, som forlænges, som skolerne har haft de foregående 2 år, og som de har sat rigtig stor pris på.
Med lovforslaget får landets folkeskoler bl.a. frihed til at konvertere understøttende undervisning til tolærer- og tovoksenordninger, så der er flere voksne til stede i undervisningen.
Samtidig får skolerne mulighed for at fravige kravet om, at læreren nødvendigvis skal have undervisningskompetence i det fag, der undervises i.
Beretningerne fra skolerne er positive, og derfor vil vi i Danmarksdemokraterne meget gerne være med til at forlænge frihedsgraderne for skolerne og i det hele taget bidrage til at sikre, at landets kommuner og folkeskoler får større frihed til at tilrettelægge skoledagen med det formål, at eleverne får mest mulig gavn af de timer, de nu engang tilbringer på skolen, og det skal selvfølgelig være fagligt såvel som socialt.
Der kan være rigtig mange veje til at nå det mål, og der findes ikke to skoler, der er ens, og selv om vi skal sikre, at der er en ensartet kvalitet på tværs af grundskolen, så alle elever får de rette forudsætninger for at lære, så er det meningsfuldt, at medarbejderne på skolerne og i kommunerne får friheden til at sætte deres faglighed i spil og løse opgaven lokalt på den måde, de vurderer er den bedste for eleverne.
Det skal bureaukratiske benspænd fra Christiansborg så vidt muligt ikke stå i vejen for.
Derfor støtter vi i Danmarksdemokraterne også op om at forlænge frihedsgraderne.
Men der er dog også rejst nogle røde flag i høringssvarene, bl.a. om de manglende muligheder for, at kommunerne kan bruge de frigjorte midler fra en kortere skoledag til at prioritere udvidede åbningstider i fritidsinstitutionerne, eller at der tilføres flere midler til formålet.
Citat slut.
Så hvordan vil ministeren sikre, at der er midler til fritidsinstitutionerne?
Det er fint, at vi på papiret sikrer større frihedsgrader her fra Christiansborg, men så bør vi så vidt muligt også sikre, at kommunerne og skolerne reelt har en mulighed for og frihed til at implementere dem i praksis.
Det vil vi meget gerne drøfte nærmere i forbindelse med udvalgsarbejdet.
Folkeskolerne er en af de vigtigste institutioner i vores samfund, og derfor er det afgørende, at vi sikrer, at børnene mødes af lærere med en høj faglig såvel som pædagogisk kvalitet, så de oplever at kunne forlade skolen med gode forudsætninger for at fortsætte videre i livet, om det så indebærer videreuddannelse eller beskæftigelse.
Derfor er vi i Danmarksdemokraterne også positive over for, at man imødekommer skolens parter og afskaffer den omdiskuterede udviklingsliste.
Samtidig er det også afgørende for os, at der fortsat er fokus på at iværksætte konkrete indsatser på folkeskolerne med en bekymrende kvalitet og følge op på, om indsatserne virker, så den pågældende skole løftes og der sikres en høj kvalitet for eleverne.
Konklusionen er altså, at vi i Danmarksdemokraterne støtter lovforslaget, og at vi vil stille opklarende spørgsmål i det efterfølgende udvalgsarbejde, som vi ser frem til.
Tak for ordet.